WTI พุ่ง 2% แตะ 89 เหรียญ ขานรับ “โอเปก” ชี้กำลังซื้อน้ำมันล้น
WTI พุ่ง 2% เหนือระดับ 89 เหรียญ ขานรับโอเปกคาดการณ์ว่าอุปสงค์น้ำมันยังคงมีความแข็งแกร่งในปี 65 และปี 66 ได้อานิสงส์จากการขยายตัวของประเทศเศรษฐกิจขนาดใหญ่ ขณะที่นักลงทุนจับตาการเปิดเผยตัวเลขสต็อกน้ำมันดิบสหรัฐ
WTI พุ่ง 2% เหนือระดับ 89 เหรียญ ขานรับโอเปกคาดการณ์ว่าอุปสงค์น้ำมันยังคงมีความแข็งแกร่งในปี 65 และปี 66 ได้อานิสงส์จากการขยายตัวของประเทศเศรษฐกิจขนาดใหญ่
14 ก.ย. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 2% เหนือระดับ 89 ดอลลาร์ในวันนี้ ขานรับรายงานของกลุ่มประเทศผู้ส่งออกน้ำมัน (โอเปก) ซึ่งคาดการณ์อุปสงค์น้ำมันที่แข็งแกร่ง
ณ เวลา 20.55 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนต.ค. ซึ่งมีการซื้อขายที่ตลาด NYMEX เพิ่มขึ้น 2.05 ดอลลาร์ หรือ 2.35% สู่ระดับ 89.36 ดอลลาร์/บาร์เรล
โดยราคาน้ำมันร่วงลงวานนี้ ท่ามกลางความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังการเปิดเผยตัวเลขเงินเฟ้อที่พุ่งขึ้นเกินคาด ซึ่งจะทำให้เศรษฐกิจเผชิญภาวะถดถอย และส่งผลกระทบต่อความต้องการใช้น้ำมัน
ด้านโอเปกคาดการณ์ว่าอุปสงค์น้ำมันยังคงมีความแข็งแกร่งในปี 2565 และ 2566 โดยได้อานิสงส์จากการขยายตัวของประเทศเศรษฐกิจขนาดใหญ่
ขณะที่นักลงทุนจับตาการเปิดเผยตัวเลขสต็อกน้ำมันดิบสหรัฐของสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ ขณะที่นักวิเคราะห์คาดว่าสต็อกน้ำมันดิบสหรัฐลดลง 200,000 บาร์เรลในสัปดาห์ที่แล้ว โดยลดลงเป็นสัปดาห์ที่ 5 ติดต่อกัน